ET Euroopa Liidu Teataja C 39/32

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2009/C 39/10)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) nr 510/2006

„HAJDÚSÁGI TORMA”

EÜ nr: HU-PDO-005-0391-21.10.2004

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Földművelésügyi és Vidékfejlesztési Minisztérium – Élelmiszerlánc-elemzési Főosztály Aadress: Kossuth Lajos tér 11. H-1055 Budapest Telefon: (36-1) 301 44 19 Faks: (36-1) 301 48 08 E-post: zobore@fvm.hu

2. Taotlejate rühm:

Nimi: Hajdúsági Torma Termékpálya Bizottság (Hajdúsági TOTEB) (Horseradish Product Line Committee) Aadress: Diószegi út H-4002 Debrecen Telefon: (36-52) 412 919 Faks: (36-52) 442 545 E-post: parmen@parmen.hu Koosseis: Tootjad/töötlejad ( X ) Muud ( X )

3. Toote liik:

Klass 1.6 — Puuviljad, köögiviljad ja teraviljad töötlemata ja töödeldud kujul

4. Spetsifikaat:

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Hajdúsági torma”

4.2. Kirjeldus: Kaitstud päritolunimetuse „Hajdúsági torma” (Hajdúsági mädarõigas) alla kuuluvad taime Armoracia rusticana (sün. A. lapathifolia) Hajdúsági piirkonnas pistikutega paljundamisel välja valitud kohaliku sordi juured. Mädarõika toiduks tarvitatav osa on juur ehk risoom, mis areneb paljundamiseks võetud eelmise aasta kõrvaljuure paksemast osast ligikaudu 180 päeva jooksul, mis istutamisest saagikoristuseni kulub. Hajdúsági piirkonnas kasvatatud mädarõigas on teistest sortidest hästi eristatav järgmiste omaduste poolest: lehestik on tihe, tumeroheline, rikkalik ja ülemises kolmandikus keerduv, risoom aga sirge, silinderjas, väljast helepruun, viljaliha luuvalge. Maitse ei ole kunagi puine; suhteliselt väike allüülisotiotsüanaadisisaldus annab iseloomuliku terava maitsevarjundi, mida sarnaselt vääris-maguspaprika maitsele kutsutakse ka vääristeravaks.

„Hajdúsági torma” ühesugune kaubanduslik välimus tagatakse Hajdúsági kasvupiirkonnas välja kujunenud ühtse vaoharjale istutuse meetodiga.

Pistikutel on 3–4 cm pikkune pealekasv, nn pea, pistiku silinderjas keha on 1,5–5 cm läbimõõduga ja 20–35 cm pikk. Mitmete aastakümnete jooksul välja kujunenud vaoharjale istutuse meetod erineb mujal Euroopas kasutatavast mehhaniseeritud viltu istutamise tehnoloogiast ning seetõttu on mädarõika „Hajdúsági torma” välimus hästi eristatav muudel kasvatusmeetoditel saadud mädarõikast.

Hajdúsági kasvupiirkonna mädarõika kuivainesisaldus on 30–32 %. Kuivatatud riivitud mädarõigas sisaldab peamisi mineraalaineid järgmistes kogustes (g/kg): P: 2,1; K: 25,3; S: 7,7; Ca: 5,9; Mg: 3,1. Samuti sisaldab ta (massiprotsentides): 3,68 toorkiudu, 0,34 toorrasva, 2,2 toortuhka, 1,08 suhkrut, 7,63 tärklist ning 3,77 lämmastikku. Glükoosi-fruktoosi-sahharoosisisaldus on kokku 11,8 %, mürosiini sinepiõli (allüülisotiotsüanaat) keskmine sisaldus on 14,4 g/kg. C-vitamiini sisaldus varieerub taimeti ulatuslikult (26–150mg/100g), eelkõige kasvupiirkonna kliimaolude tõttu, kuid sõltuvalt ka sellest, kas taim kuulub põhja või lõuna alamsortide hulka.

4.3. Geograafiline piirkond: Mädarõigast „Hajdúsági torma” kasvatatakse Hajdú-Bihari maakonna selgelt piiritletud ja piirkondlikult ühtekuuluval alal. Hajdúsági kasvatuspiirkonnas on mädarõikakasvatusega hõlmatud järgmised haldusüksused: Debrecen (Debrecen-Haláp, Debrecen-Bánk), Létavértes, Újléta, Kokad, Álmosd, Bagamér, Vámospércs; Hosszúpályi, Monostorpályi, Nyírábrány, Nyíracsád, Nyírmártonfalva, Nyíradony.

4.4. Päritolutõend: Tootjate ja kauplejate huvide kaitseks on loodud organisatsioon Hajdúsági-TOTEB (Hajdúsági Mädarõika Tootjate Ühendus). Nimetatud organisatsioon tagab oskuslike tootjate ringkonna väljakujundamise teel turu nõudmistele vastava kauba hulga ja kvaliteedi, ning tootjate tõhusa kontrollimisega toote ühtse välimuse.

Tootjad peavad kogu tootmistsükli vältel ajakohast tootmispäevikut.

Tootmispäevikus tuleb esitada järgmine teave:

tootja nimi ja tunnusandmed;

tootmiskoht (katastriüksuse number, piirkond jne);

põllu eelkultuuri nimetus;

kasvatatav sort (kui on teada);

istutamise ja saagikoristuse aeg;

kontrollimise kuupäev;

kaubandusettevõtte liikmeks olek;

realiseeritud kogus ja selle vastuvõtja või ostja.

Kaubandusettevõtted registreerivad ajakohaselt mädarõika saabumise nii, et tootja nime või tunnusnumbri järgi oleks võimalik kindlaks määrata mädarõika päritolukoht ning turustatav kogus. Kõnealune register on kättesaadav kontrolli eest vastutavatele ametitele.

Mädarõigast turustatakse pakendis, millele on märgitud kaubandusettevõtte tunnus ja partii tunnusnumber.

Tootja või turustaja soovil kontrollib Hajdúsági-TOTEB tootja kogu tootmisprotsessi ja kui see vastab nõuetele, võib toodetele panna märke „Hajdúsági Torma Termékpálya Bizottság által ellenőrzött minőség” (kvaliteeti on kontrollinud Hajdúsági Mädarõika Tootjate Ühendus). Selleks teeb Hajdúsági-TOTEB koostöös maakonna taime- ja mullakaitseteenistusega kvaliteedikontrolli, mis põhineb proovide võtmisel ja komplekssetel uuringutel (füüsika, keemia, mikrobioloogia).

Hajdúsági-TOTEB osaleb ka geograafilise tähise kasutamisega seotud eeskirjadest kinnipidamise ja päritolunimetuste õiguspärase kasutamise kontrollimises.

4.5. Tootmismeetod: Mädarõika „Hajdúsági tormá” teeb ainulaadseks eriline vaoharjale istutuse meetod. Toitainetega rikastatud muld pööratakse 50–60 cm sügavuselt ümber ja sõltuvalt mullapinna ebatasasusest tehakse kas mullafreesi või adraga 90–100 cm vahekaugusega 30–40 cm kõrgused vaoharjad, mida tihendatakse spetsiaalse rulliga.

Sel moel ette valmistatud vaoharjadele istutatakse paljundusmaterjal. Paljundusmaterjaliks (juurepistik) on eelmise aasta saagi kõrvaljuurtest välja valitud 25–30 cm pikkused, 5–10 cm jämedused terved, sirged, ilma kõrvalharudeta, mõlemast otsast lõigatud juuretükid.

Juurepistikud kogutakse sügisel või kevadel, sorteeritakse hoolikalt, puhastatakse, lõigatakse, märgitakse ära pungaga ots, ning ajatatakse 100–200 kaupa.

Istutamine toimub märtsi viimasest kümnendist mai lõpuni. Istutamine toimub kõikjal käsitsi: spetsiaalselt selle jaoks välja töötatud istutuspulga abil pannakse juurepistik pungaga ülespoole püstiselt mullapinna alla 3–4 cm sügavusele. Täisistutatud ala kaitstakse umbrohu eest tõrjevahenditega.

3–4 nädalat pärast istutamist, kui juurepistikud on kasvama läinud, toimub võrsete väljavalimine. Siis võetakse vaohari juurepistikute ümber 4–5 cm ulatuses lahti ja 1–5 võrsest jäetakse alles kõige ilusam, teised aga eemaldatakse koos võimalike kõrvaljuurtega. Sel moel saadakse igale taimele üks „pea” ja võrse maa-alune osa kasvab püstloodis juurepistiku otsa, nagu sellele mädarõikakasvatusalale iseloomulik on.

Ülejäänud kasvuperioodil kantakse istikute eest hoolt ja kaitstakse kahjurite ning haiguste eest.

Mädarõika vajalikku kvaliteeti ja kvantiteeti on võimalik saavutada üksnes niisutamise abil, mille meetodi üleujutamisest kõige moodsama tilkkastmiseni võivad tootjad vabalt valida.

Saagikoristus algab oktoobri keskel ja lõpeb tavaliselt külmade tulekul. Võib juhtuda, et mingil põhjusel või ettekavatsetult ei koristata mädarõikasaaki sügisel ära, kuid see ei tekita probleeme, kuna taim suudab kevadise saagikoristuseni vastu pidada ilma külmakahjustuste ja kvaliteedi halvenemiseta.

Saagikoristus: pärast lehtede eemaldamist lõigatakse traktori külge kinnitatud U-kujulise seadmega vaoharjast allpool 50–60 cm sügavuselt kõrvaljuured läbi. Nii lahtikergitatud taimed tõmmatakse käsitsi välja ja lastakse mõni päev taheneda.

Pärast seda valmistatakse toode turustamiseks ette vastavalt ostja soovile. Puhastamise käigus eemaldatakse mädarõika külge jäänud muld ja muu praht ning lõigatakse ära lehed ning kogutakse kokku paljundamiseks sobivad kõrvaljuured. Vastuvõttu kõlbab ainult kuni 5 % ulatuses mullane sorteeritud mädarõigas.

Mädarõika „Hajdúsági torma” sorteerimine ja vastuvõtmine toimub vastavalt järgmistele kvaliteeditingimustele. On oluline rõhutada, et eri klassidesse kuuluva mädarõika toitainesisaldus on sama, klassiti erineb üksnes toote välimus. I klassi kaup on ette nähtud eranditult üksnes värskelt tarbimiseks, ülejäänud klassid aga peamiselt tooraineks tööstuslikule töötlemisele.

I klass: mädarõika juur on väljastpoolt sile, silinderjas, ilma kõrvalharudeta, kahjustamata ja terve; pikkus üle 20 cm, keskmine läbimõõt üle 25 mm. Juur ei või olla närtsinud, ussitanud ega pragunenud. Kõrvaljuured murtakse ära. Ülemisest otsast lõigatakse lehejäänused ära juurt võimalikult vähe kahjustades. II klass: kõik on sama kui I klassi kaubal, välja arvatud keskmine läbimõõt, mis peab olema üle 20 mm. III klass. Siia klassi sorteeritakse need juured, millel on kõrvaljuurte eemaldamise tõttu näha lõikejäljed; võivad olla veidi pragunenud või ussitanud; pikkus on üle 15 cm, keskmine läbimõõt üle 15 mm. IV klass: nõrgalt väljaarenenud juured ja jämedamad kõrvaljuured. Ei või olla mädanenud, pikkus 10 cm, keskmine läbimõõt vähemalt 10 mm. Lõigatud kohtadega kvaliteediklass: I–II klassi mädarõikajuured, millelt on ära lõigatud seenetanud, mädanenud ja ussitanud kohad. Äralõigatud koht ei tohi olla suurem kui 1/3 mädarõika juurest. Juure pikkus peab olema vähemalt 17 cm ja läbimõõt kõige jämedamas kohas üle 20 mm. Miinimumkvaliteet: pikkus ja läbimõõt ebaolulised, ilma võõrmaterjali, hallituse, mädanenud kohtadeta.

Mädarõika „Hajdúsági torma” pakendamine toimub ostja soovile vastavalt kas kootud võrkkottidesse või augustatud kilekottidesse. Tarbijate nõudlusele vastu tulles müüakse I klassi mädarõigast enne jõulu- ja lihavõttepühi ka ühekaupa termokahanevasse kilesse pakendatult.

4.6. Seos piirkonnaga: Ajalugu. Nii ungarlaste esiisade poolt Karpaatide basseini toodud kui ka siin juba kasvanud mädarõigas olid metsikute sortide hübriidid. Ülestähendusi mädarõika kasvatamise kohta leidub alates 17. sajandist, Hajdúsági piirkonda võis mädarõigas sattuda 19. sajandi alguses. 19. sajandi lõpul–20. sajandi alguses hoogustus mädarõikakasvatus siinses piirkonnas. Enne seda sajandivahetust kaunistas mädarõigas Hajdúsági piirkonnas püsiktaimena peaaegu iga majapidamise karjaaeda. Pärast sajandivahetust, 1920. aastate alguses laskis Váradi kapiitlisse kuulunud Bagamérist pärit viinamarjakasvataja Gábor Szilágyi tuua Austriast „maitsvat kõrgema klassi” mädarõigast, hakkas seda ise kasvatama ning aretama. Mädarõikakasvatusega liitusid ka ümbruskaudsed külad ning 1940. ja 50. aastateks oli välja kujunenud tänapäevane kasvatuspiirkond.

Looduslikud tegurid. Mädarõigas armastab madalamaid alasid, kus on niiske õhk ning kasvab huumusrikkas, hea veevarustusega (niiskes) ning poorses mullas. Keskkonnatingimustest on kõige olulisemad mullatingimused. Mida poorsem on muld, seda korrapärasem ja sirgem juur kasvab. Hajdúsági kasvatuspiirkonna liivaste lammi- ja rabamuldade poorne struktuur, hea õhu- ja veevarustus sobivad suurepäraselt mädarõika „Hajdúsági torma” kasvatamiseks. Kui juurepistik kasvab edasi vaost allapoole, ei kohta ta sõmeras mullas takistusi ning kasvab edasi pikkusesse, seepärast ei hakka ta kiduma ega muutu haruliseks, vaid kasvatab sirge juure. Lammimulla huumusekihi tüsedus on 100–110 cm, muld on hele, huumusesisaldus on 1,5 %, põhjavesi aga voolab 120–140 cm sügavusel maapinna all. Sellistel maadel võib mädarõika istutamist varem alustada ja ka sademeterikka ilma korral ei jää muld ilma õhuta. Rabamulla huumusekihi tüsedus on 40–60 cm, muld on tume, huumusesisaldus on 1,5–2 %, põhjavesi aga voolab peaaegu otse huumusekihi all. Sellistel aladel võib head saaki oodata pigem põuastel aastatel. See selgitab, miks varasematel aegadel, kui taluperemehed niisutamist kasutada ei saanud, oli võimalik ikkagi sealkandis saaki saada: sademerohkel ajal kasvas mädarõigas hästi lammimullas, põuaaegadel aga tuli hea saak rabamullast. Ka nimetatud asjaolul on olnud oma roll selles, et Hajdúsági mädarõikakasvatuspiirkonnas on mädarõikakasvatust viljeldud juba ligi 100 aastat.

Veidi metsane ja kergelt künklik maastik pakub põldudele vahelduvat varju ja kaitseb tugeva päikesevalguse eest, mis hoiab ära liigse sinepiõli tekkimise. Tänu sellele on mädarõigas „Hajdúsági torma” alati terava maitsega, kuid ei ole kunagi ebameeldivalt kange.

Inimtegurid. Vaoharjale istutuse meetod on ainulaadne Debreceni kandis kasutatav tehnoloogia. Juurepistikute püstloodis vaoharjale istutamisega tagatakse sirgete juurte kasvamine. Selle meetodi „väljamõtlemine” võttis ligi 100 aastat. Kohalike tingimuste keskel murdsid põllumehed tihti pead selle üle, kuidas mädarõikakasvatusega kaasnevat rohket käsitsitööd hoburakendite või masinate abiga vähendada või asendada. Mädarõikakasvatuse teerajajad on viidanud sellele, et maapinda tuli pöörata 80–100 cm sügavuselt, mida sajandi esikümnel ei olnud sugugi lihtne teha. Vaoharjade tegemiseks ja saagi lahtikergitamiseks vajalikke atrasid ei olnud võimalik osta, vaid need lasti kohapealsetes sepikodades eraldi valmistada. Tehnoloogiat, mis mädarõika „Hajdúsági torma” nii ainulaadseks teeb, lihviti ja täiustati isalt pojale pärandades. Aretustöö käigus, juurepistikute pideva ja teadliku sorteerimise tulemusel kujunesid välja need kohalikud sordid, millelt nendes kliima- ja mullatingimustes saadi kõige toiteainerikkamat ja suuremat saaki.

4.7. Kontrolliasutus: Mezőgazdasági Szakigazgatási Hivatal (Põllumajandusamet) kui puu- ja köögiviljade kvaliteedikontrolli eest vastutav ametkond.

4.8. Märgistus:

— „Hajdúsági torma”;

— „oltalom alatt álló eredetmegjelölés” või lühend „OEM” (kaitstud päritolunimetus, KPN);

— kaubandusettevõtte nimi;

— partii tunnusnumber ning kui toode on läbinud Hajdúsági-TOTEBi kontrolli;

— „Hajdúsági Torma Termékpálya Bizottság által ellenőrzött minőség.” (kvaliteeti on kontrollinud Hajdúsági Mädarõika Tootjate Ühendus).

Kui toode pakitakse kootud võrkkottidesse, siis on I klassi mädarõigas rohelistes, II klassi mädarõigas punastes, III klassi mädarõigas kollastes ja IV klassi mädarõigas rohelises kottides. Lõigatud kohtadega kvaliteediklassi kuuluvad kaubad pakitakse kollasesse kotti, miinimumkvaliteediga kauba pakendid ei ole värvidega eristatud.

(1) ELT L 93, 31.3.2006, lk 12.